มติกนง.คงดอกเบี้ย 1.5% ห่วงเศรษฐกิจโตต่ำกว่าคาด
กนง.มีมติเอกฉันท์คงดอกเบี้ยนโยบายไว้ที่ 1.5% ยอมรับห่วงเศรษฐกิจโตต่ำกว่า 3.1% หลังลงทุน-บริโภคภาคเอกชนอ่อนแรง แถมมีปัญหาภัยแล้ง
11 พ.ค. 2559

กนง.มีมติเอกฉันท์คงดอกเบี้ยนโยบายไว้ที่ 1.5% ยอมรับห่วงเศรษฐกิจโตต่ำกว่า 3.1% หลังลงทุน-บริโภคภาคเอกชนอ่อนแรง แถมมีปัญหาภัยแล้ง
เมื่อวันที่ 1 1พ.ค. นายจาตุรงค์ จันทรังษ์ เลขานุการ คณะกรรมการนโยบายการเงิน (กนง.) เปิดเผยว่า ที่ประชุมกนง. มีมติเป็นเอกฉันท์ ให้คงอัตราดอกเบี้ยนโยบายไว้ที่ 1.50% ต่อปี เนื่องจากเห็นว่าเศรษฐกิจไทยในภาพรวมยังคงมีแนวโน้มขยายตัวได้ในอัตราที่ใกล้เคียงกับที่ประเมินไว้ในการประชุมครั้งก่อน  ที่คาดว่าจะโตที่ระดับ 3.1% แต่มีความเสี่ยงที่จะโตต่ำกว่าที่คาดมากขึ้น จากปัจจัยภายในประเทศ ทั้งการลงทุนภาคเอกชนยังอยู่ในระดับต่ำ โดยมีการขยายตัวเฉพาะในบางธุรกิจ ขณะที่การบริโภคภาคเอกชนมีสัญญาณอ่อนแรงลง ส่วนหนึ่งเนื่องจากครัวเรือนภาคเกษตรได้รับผลกระทบจากภัยแล้งที่อาจจะกระทบต่อการบริโภคและภาระหนี้ของเกษตรกรได้
"สถานการณ์ข้างต้นทำให้ความเสี่ยงต่อการฟื้นตัวของเศรษฐกิจโน้มไปด้านต่ำมากขึ้น นอกจากนี้ การฟื้นตัวของเศรษฐกิจโลกยังเปราะบาง และในบางช่วงที่ผ่านมาเงินบาทที่แข็งค่าขึ้นเมื่อเทียบกับคู่ค้าคู่แข่งบางสกุล อาจไม่เอื้อต่อการฟื้นตัวของเศรษฐกิจเท่าที่ควร กนง.ยังกังวลต่ออัตราแลกเปลี่ยนที่แข็งค่ามากขึ้น ในรอบนี้ กนง.จึงเห็นควรให้คงอัตราดอกเบี้ยนโยบาย เพื่อรักษาขีดความสามารถในการดำเนินนโยบาย (policy space) รวมทั้งต้องติดตามความเสี่ยงต่อเสถียรภาพการเงินโดยรวม จากพฤติกรรมแสวงหาผลตอบแทนที่สูงขึ้น (search for yield)"นายจาตุรงค์กล่าว